b"\n_START_ARTICLE_\nExcursi\xc3\xb3 geomagn\xc3\xa8tica\n_START_PARAGRAPH_\nUna excursi\xc3\xb3 geomagn\xc3\xa8tica, com una inversi\xc3\xb3 geomagn\xc3\xa8tica, \xc3\xa9s un canvi significatiu en el camp magn\xc3\xa8tic terrestre. A difer\xc3\xa8ncia de les inversions, una excursi\xc3\xb3 no canvia l'orientaci\xc3\xb3 general del camp magn\xc3\xa8tic, sin\xc3\xb3 que representa una reducci\xc3\xb3 dram\xc3\xa0tica i de poca durada en la intensitat del camp. Aquests esdeveniments, que solen durar entre uns milers i unes desenes de milers d'anys, comporten sovint una reducci\xc3\xb3 en la intensitat magn\xc3\xa8tica fins a un nivell d'entre 0-20% del normal._NEWLINE_No hi ha consens pel que fa a qu\xc3\xa8 causa les excursions geomagn\xc3\xa8tiques. La teoria m\xc3\xa9s estesa \xc3\xa9s que s\xc3\xb3n un aspecte integral dels processos din\xc3\xa0mics que mantenen el camp magn\xc3\xa8tic terrestre. En les simulacions per ordinador, s'ha observat que les l\xc3\xadnies que componen el camp magn\xc3\xa8tic poden embolicar-se ocasionalment i quedar desorganitzades a causa dels moviments ca\xc3\xb2tics del metall l\xc3\xadquid que hi ha al nucli de la Terra. En aquests casos, aquesta desorganitzaci\xc3\xb3 sobtada pot provocar una reducci\xc3\xb3 en el camp magn\xc3\xa8tic tal com es percep a la superf\xc3\xadcie terrestre. Realment, en una situaci\xc3\xb3 aix\xc3\xad, el camp magn\xc3\xa8tic terrestre no decreix significativament al nucli en si, sin\xc3\xb3 que l'energia passa de trobar-se en una configuraci\xc3\xb3 dipolar a estar en una situaci\xc3\xb3 multipolar, que es desintegra m\xc3\xa9s r\xc3\xa0pidament com m\xc3\xa9s gran \xc3\xa9s la dist\xc3\xa0ncia al nucli terrestre, de manera que l'evid\xc3\xa8ncia d'un camp magn\xc3\xa8tic tal a la superf\xc3\xadcie de la Terra seria considerablement menor, encara que no hi hagu\xc3\xa9s grans canvis en la intensitat del camp magn\xc3\xa8tic al nucli. Aix\xc3\xb2 sembla veure's reflectit en els canvis sobtats que ocorren al camp magn\xc3\xa8tic del Sol. Nogensmenys, aquests proc\xc3\xa9s, quan t\xc3\xa9 lloc al Sol, porta irremediablement a una inversi\xc3\xb3 del camp magn\xc3\xa8tic (vegeu cicle solar), i no s'ha observat cap inst\xc3\xa0ncia en qu\xc3\xa8 aquest canvi no hagu\xc3\xa9s comportat canvis a gran escala en l'orientaci\xc3\xb3 del camp._NEWLINE_Una teoria minorit\xc3\xa0ria, propugnada per gent com Richard A. Muller, diu que les excursions geomagn\xc3\xa8tiques no s\xc3\xb3n un proc\xc3\xa9s espontani sin\xc3\xb3 que s\xc3\xb3n causades per esdeveniments externs que trastornen directament el flux dins el nucli terrestre. Aquests events podrien incloure l'arribada de plaques continentals, arrossegades al mantell pels processos tect\xc3\xb2nics en zones de subducci\xc3\xb3, el naixement de nous sectors del mantell, o fins i tot l'ona expansiva d'un impacte mete\xc3\xb2ric de grans dimensions. Els que propugnen aquesta teoria mantenen que qualsevol d'aquests esdeveniments comporta un trastorn total del sistema d\xc3\xadnamo, desactivant el camp magn\xc3\xa8tic durant el temps que aquest necessita per a restablir-se._NEWLINE_Excepte en els per\xc3\xadodes molt recents del passat geol\xc3\xb2gic, no se sap molt b\xc3\xa9 amb quina freq\xc3\xbc\xc3\xa8ncia tenen lloc les excursions geomagn\xc3\xa8tiques. A difer\xc3\xa8ncia de les inversions geomagn\xc3\xa8tiques, que s\xc3\xb3n f\xc3\xa0cilment detectables pel canvi en l'orientaci\xc3\xb3 del camp, les excursions, com que duren poc, s\xc3\xb3n d\xc3\xadficils de detectar en els per\xc3\xadodes llargs de temps. El saber actual suggereix que s\xc3\xb3n com a m\xc3\xadnim tan habituals com les inversions i possiblement molt m\xc3\xa9s freq\xc3\xbcents."